Pta-tiener opgespoor | Maroela Media
Eoin Manasse Coetzer. Foto: Verskaf
Die soektog na Eoin Manasse Coetzer, 'n 15-jarige tiener van Lyttelton Manor in Centurion, wat sedert verlede Sondag vermis was, is afgehandel.
Volgens Eileen Coetzer, Eoin se tannie, is haar broerskind op 25 Februarie om 11:00 die laaste keer gesien toe hy sy grootouers se huis in Lyttelton Manor verlaat het. Hy het sy pa gegroet en is saam met 'n vriend op 'n motorfiets daar weg.
Coetzer is die persoonlike assistent van Mike Bolhuis, die spesialis-ondersoeker wie se dienste ingewin is in 'n poging om Eoin op te spoor. Inligting van Eoin se verdwyning is op Maroela Media en wyd op sosialemediaplatforms gedeel, en 'n vrou het aangemeld dat sy hom verlede Maandag in Belfast in Mpumalanga by 'n pandjieswinkel gesien het.
Dit het die familie laat vermoed dat hy by ouer vriende in dié dorp was.
"Ons het meer inligting van lede van die publiek ontvang wat presies vasgestel het waar in Belfast die mense woon. Eoin se pa en sy neef het Sondag deurgery en hom by hul huis gekry terwyl almal daar nog geslaap het. Hy is veilig en ongedeerd, teruggebring Pretoria toe en in sy pa en grootouers se sorg," het Coetzer Maandag aan Maroela Media gesê.
Coetzer het gesê die familie is baie bly dat hy veilig terug is. Die rede vir sy verdwyning is persoonlik van aard en hy word die nodige bystand en ondersteuning gegee.
Coetzer het Bolhuis en sy span, die Pink Ladies en almal wat gehelp het om na Eoin te soek bedank vir hul hulp en die hulpbronne wat hulle beskikbaar gestel het.
Almal hardloop altyd media toe as iemand weg raak en en elke 2de inskrywing op fb is oor die vermiste persoon, maar as die persoon gekry word dan is dit persoonlik. dit is hoemkom ek glad nie sulke goed "share" op fb nie.